শুধু গ্রন্থ-সম্পাদনা নয়, পত্রিকা সম্পাদনার মধ্য দিয়েও তিনি হয়ে ওঠেন বাংলার সারস্বত সমাজের বিশিষ্টজন। সম্পূর্ণ ভিনদেশি একটি ভাষা আয়ত্ত করার দশ বছরের মধ্যে পত্রিকা সম্পাদনার দায়িত্ব গ্রহণ তাঁর জীবনে ধৈর্যের সঙ্গে যুক্ত করে সাহসিকতা শব্দটিকেও। খ্রিষ্টীয় সমাজের মুখপত্র আমাদের জীবন পত্রিকার দায়িত্বভার তিনি গ্রহণ করেন ১৯৬০ খ্রিষ্টাব্দের জুলাই সংখ্যা থেকে। বিশেষ একটি ধর্মীয় সম্প্রদায়ের মুখপত্র হওয়ার দরুন পত্রিকায় ধর্মীয় আবহ সঞ্চারিত ছিল প্রগাঢ়ভাবে। সম্পাদক হিসেবে তিনি বুঝেছিলেন সম্পাদনার খোলনলচে বদলে নিতে না পারলে ধর্মীয় বাতাবরণ থেকে পত্রিকাকে মুক্ত করা যাবে না। তাঁর হাত ধরেই এই পত্রিকার দেহে সাহিত্যরসের সঞ্চার এবং এই পত্রিকা সম্পাদনার মধ্য দিয়েই তাঁর সম্পাদক-সত্তার বিকাশ একইসঙ্গে সাহিত্যবোধের উন্মীলন।